பாடம் 19
நீ மீண்டும் பிறக்க வேண்டும்
படங்கள் 15, 22, 24
நோக்கம்: கர்த்தராகிய இயேசுவோடு வாழ விரும்பினால் நாம் மீண்டும் பிறக்க வேண்டும் என்பதைக் கற்பிப்பது.
ஆசிரியர் தயாரிப்பு: உங்கள் வாழ்க்கையில் பரிசுத்த ஆவியின் செயலுக்காக தேவனுக்கு நன்றி சொல்லுங்கள். தம் அன்பினால் தேவன் கிறிஸ்துவில் புதிய பிறப்பை நமக்கு அளிக்கிறார் என்ற வேத உண்மையை உங்கள் மாணவர்களுக்குக் கற்பிக்க அவரிடம் உதவி கேளுங்கள். பிறகு யோவான் 3:1-17 பகுதியையும் பாடத் திட்டத்தையும் வாசித்துப் படியுங்கள்.
மனப்பாட வசனம்: யோவான் 3:3 – “ஒருவன் மறுபடியும் பிறவாவிட்டால் தேவனுடைய ராஜ்யத்தைக் காணமாட்டான்.”
பாடத் திட்டம்
அறிமுகம்
ஒரு முக்கியமான விருந்தினர் வருகைக்காக உங்கள் வீட்டை எப்படி ஆயத்தம் செய்வீர்கள் என்று விவரித்துப் பாடத்தைத் தொடங்குங்கள். பிள்ளைகளும் யோசனைகள் சொல்லட்டும். வீட்டைப் பெருக்குவீர்கள்; சுற்றிலும் பூக்களை வைப்பீர்கள்; இப்படி.
பாடத்தின் முக்கிய குறிப்புகள்
1. இயேசு பூமியில் வாழ்ந்தபோது ஒருநாள் அவரிடம் ஒரு மிக முக்கியமான விருந்தினர் வந்தார். அவர் யூதர்களின் மதத் தலைவர். அவர் பெயர் நிக்கொதேமு. படம் 24-ஐக் காட்டுங்கள்.
2. அவர் இயேசுவைக் காண இரவில் வந்தார். ஏன் அப்படி வந்தார்? அவர் இயேசுவைச் சந்திக்க வந்தது யாருக்கும் தெரிய அவர் விரும்பவில்லை. மற்ற தலைவர்கள் என்ன சொல்வார்கள் என்று பயந்து இரகசியமாக வந்தார். இயேசுவிடம் கேட்க அவருக்குப் பல கேள்விகள் இருந்ததால் வந்தார்.
3. இயேசு செய்த அற்புதங்களால் அவர் தேவனால் அனுப்பப்பட்ட போதகர் என்று நிக்கொதேமு அறிந்திருந்தார் (யோவான் 3:2). படம் 15-ஐக் காட்டுங்கள். சில அற்புதங்களைச் சொல்லும்படி பிள்ளைகளிடம் கேளுங்கள். தேவனைப் பின்பற்றி அவரோடு வாழ்வது எப்படி என்று நிக்கொதேமு அறிய விரும்பினார்.
4. இயேசு அவரிடம், நீ மீண்டும் பிறக்க வேண்டும் என்றார். நிக்கொதேமு: “என்னைப் போன்ற வளர்ந்த மனிதன் எப்படி மீண்டும் பிறக்க முடியும்?” என்று கேட்டார் (யோவான் 3:3).
5. இது வேறு விதமான பிறப்பு என்று இயேசு சொன்னார். தேவனைப் பின்பற்ற விரும்பும் ஒருவருக்குள் தேவனுடைய பரிசுத்த ஆவி பிறக்கிறார். அவர் பரலோகத்தில் நுழையும்படி மாற்றப்படுகிறார். படம் 22-ஐக் குறிப்பிடுங்கள். பாவத்தின் காரணமாக நம்மை நாமே மாற்றிக்கொள்ள முடியாது (யோவான் 3:5-6).
மீளாய்வு
ஒருவரின் வாழ்க்கையில் உள்ள பரிசுத்த ஆவியே அவரை தேவனுடைய குடும்பத்தில் பிறக்கவும் அவருடைய ராஜ்யத்தின் வாரிசாகவும் செய்கிறார் என்பதை வலியுறுத்தி, பாடத்தைச் சுருக்கமாக மீண்டும் பாருங்கள்.
மனப்பாட வசனத்தைக் கற்பியுங்கள்
பாடத்திற்கு நமது பதில்
வாழ்க்கை மாறிய ஒருவரைப் பற்றிய சிறு சாட்சியோடு பாடத்தை முடியுங்கள். பரிசுத்த ஆவியின் வல்லமையாலும் கிறிஸ்துவில் புதிய பிறப்பாலும் வாழ்க்கை மாறிய சிலரின் எடுத்துக்காட்டுகளைத் தாருங்கள் (சொந்த அனுபவம், புதிய ஏற்பாடு, அல்லது திருச்சபை வரலாற்றிலிருந்து). பிள்ளைகளும் உதாரணங்கள் சொல்லக்கூடும்.
